Lucia Ďuriš Nicholsonová

**Lucia Ďuriš Nicholsonová** (* 28. november 1976, Bratislava) je slovenská podnikateľka v oblasti lektoringu komunikačných zručností, bývalá liberálna politička a novinárka, v rokoch 20192024 poslankyňa Európskeho parlamentu zvolená za stranu Sloboda a Solidarita, členka frakcie Obnovme Európu.

Je bývalá poslankyňa Národnej rady SR, podpredsedníčka Výboru NR SR pre ľudské práva a národnostné menšiny. Počas vlády Ivety Radičovej zastávala funkciu štátnej tajomníčky Ministerstva práce, sociálnych vecí a rodiny. Vo voľbách do Európskeho parlamentu na Slovensku v roku 2014 kandidovala za stranu Sloboda a Solidarita.

## Životopis
Narodila sa v Bratislave, kde v roku 1995 absolvovala Gymnázium Metodova. Maturitu získala s vyznamenaním. V rokoch 1996 až 2007 pôsobila ako redaktorka, moderátorka a reportérka vo viacerých slovenských médiách VTV, denníku *[[Práca (noviny)|Práca]]*, TV Luna, denníku *[[SME]]*, *[[Domino Fórum]]*, TA3 a STV. Od roku 2007 do vymenovania do politickej funkcie v júli 2010 bola konateľkou spoločnosti Imaginecommunications zaoberajúcej sa „mediálnym poradenstvom, krízovou komunikáciou a tvorbou dokumentárnych filmov z prostredia rómskych osád a z Afriky“. Jeden rok žila s vtedajším manželom novinárom Tomom Nicholsonom v Kanade, kde absolvovala ročný kurz angličtiny na English School for Immigrants v Ottawe.

Na poste štátnej tajomníčky v rokoch 20102012 bola kritizovaná za chýbajúce vysokoškolské vzdelanie. V roku 2010 začala štúdium medzinárodných vzťahov a diplomacie na Vysokej škole medzinárodných a verejných vzťahov v Prahe, ktoré však pre časovú zaneprázdnenosť na poste štátnej tajomníčky zanechala. Od roku 2018 študovala odbor psychológia na Paneurópskej vysokej škole v Bratislave.

V súčasnosti (2025) žije aj s rodinou v Bruseli a venuje sa podnikaniu v oblasti lektoringu komunikačných zručností.

Z prvého manželstva má syna Dominika (* 1999) a dcéru Lilly (* 2008). V roku 2015 sa druhýkrát vydala a s manželom Petrom Ďurišom majú syna Jakuba (* 2016).

## Politická činnosť
Lucia Nicholsonová bola členkou politickej strany Sloboda a Solidarita. Pôsobila v nej ako vedúca skupiny sociálnej politiky. V parlamentných voľbách v roku 2010 získala 5 416 hlasov, dostala sa na 13. miesto na kandidátke SaS a stala sa poslankyňou Národnej rady. Strana SaS sa v júli 2010 stala súčasťou vládnej koalície, Lucia Nicholsonová odvtedy pôsobila so straníckym kolegom Jozefom Mihálom na Ministerstve práce, sociálnych vecí a rodiny až do konca vlády v roku 2012.

Od roku 2016 bola poslankyňou a podpredsedníčkou NR SR, zvolená bola za stranu SaS. Kandidovala na 7. mieste. Dostala 84 963 platných prednostných hlasov. Bola členkou výboru NR SR pre sociálne veci.

Od 2. júla 2019 vykonávala mandát poslankyne Európskeho parlamentu. Bola členkou frakcie ECR, predsedníčkou Výboru Európskeho parlamentu pre zamestnanosť a sociálnu inklúziu (EMPL) a Výboru pre občianske slobody, spravodlivosť a vnútorné veci (LIBE).

11. februára 2021 opustila stranu SaS z dôvodu jej kauzy s ministerkou investícií Veronikou Remišovou o stratenej miliarde.

V roku 2023 založila politickú stranu Jablko, ktorú predstavila v marci 2023. Politická strana Jablko sa riadi silným sociálnym programom a predovšetkým sa sústredí na štrukturálnu reformu regiónov. V júni 2023 sa strana spojila s politickou stranou Demokrati, pričom na kandidátke osobnosti z Jablka obsadia posledných 5 miest. Strana Demokrati získala vo voľbách v roku 2023 2,93 % a do NR SR sa nedostala. Lucia Ďuriš Nicholsonová dostala 5 158 preferenčných hlasov. Následne sa z politického pôsobenia stiahla a uvádza, že ak by sa do politiky vrátila, tak do regionálnej.

## Referencie

## Iné projekty

## Externé odkazy
* Lucia Nicholsonová – životopis na webe strany SaS (archív, 2015)
* Lucia Ďuriš Nicholsonová na webe Národnej rady SR
* Lucia Ďuriš Nicholsonová na webe Európskeho parlamentu
* Spravodajstvo týkajúce sa Lucie Ďuriš Nicholsonovej na portáli Teraz.sk TASR
* Spravodajstvo týkajúce sa Lucie Ďuriš Nicholsonovej na portáli agentúry SITA

Kategória:Osobnosti z Bratislavy
Kategória:Slovenskí novinári
Kategória:Slovenskí redaktori periodík
Kategória:Slovenskí televízni redaktori
Kategória:Slovenskí televízni moderátori
Kategória:Slovenskí podnikatelia
Kategória:Slovenské političky
Kategória:Politici SaS
Kategória:Štátni tajomníci Ministerstva práce, sociálnych vecí a rodiny Slovenskej republiky
Kategória:Poslanci NR SR (2012 – 2016)
Kategória:Poslanci NR SR (2016 – 2020)
Kategória:Podpredsedovia NR SR
Kategória:Slovenskí europoslanci (2019 – 2024)
Kategória:Predsedovia slovenských politických strán
Kategória:Slovenské osobnosti médií v politike